旬假南亭寄熊郎中
作者：武元衡
朝代：唐

paragraphs: 旬休屏戎事，涼雨北窗眠。
江城一夜雨，萬里繞山川。
草木散幽氣，池塘鳴早蟬。
妍芳落春後，旅思生秋前。
紅槿粲庭豔，綠蒲繁渚煙。
行歌獨謠酌，坐發朱絲弦。
哀玉不可扣，華燭徒湛然。
聞君樂林臥，郡閣曠周旋。
酬對龍象侶，灌注清泠泉。
如何無礙智，猶苦病纏牽。